Il coordenament Batera al ponte a rivâ a di une coletivitât teritoriâl basche che e cjapi dentri dut il Paîs Basc setentrionâl (Iparralde), sot aministrazion francese, dentri dal 2014. Ancje su la fonde de poie otignude cu lis consultazions popolârs dai 14 e dai 21 di Març (34.610 citadins a son lâts a votâ e pal 78,22% si son declarâts a pro de nassite dal gnûf sogjet aministratîf) Batera e à presentât une sorte di calendari dal procès che al varès di puartâ a di une coletivitât teritoriâl basche. Tra il 2010 e il 2011 si spiete che il guvier francês al invii il procès pe creazion di chest gnûf sogjet inte suaze de riforme aministrative dal stât. Tal stes timp Batera si propon di cjapâ dentri ducj i sogjets politics e sociâi dal teritori par resonâ sul model di coletivitât che si vûl imbastî. Tal 2012 si varès di davuelzi une consultazion uficiâl par permeti ai citadins dal Paîs Basc setentrionâl di pandi la lôr opinion e, su la fonde dai risultâts di cheste votazion, intal 2013 si varès di completâ il cuadri normatîf e regolamentâr pe nassite di chest sogjet aministratîf. Intal 2014, invezit, si varès di vê lis primis elezions par nomenâ i conseîrs e il guvier de gnove comunitât teritoriâl. Intal ordenament aministratîf francês a esistin i comuns, i dipartiments, lis regjons, lis coletivitâts di oltri mâr e la coletivitât teritoriâl corse: propit cheste ultime e je stade cjapade di model pe iniziative di Batera.
Font: Journal du Pays Basque, 22/04/10
fur_Latn fra_Latn